Il-mewt O mewt, bħall-imrar tifkirtek għal min jgħix fis-sliem ta' ġidu, għal min m'għandux fuqiex iħabbel rasu u riżqu tajjeb f'kollox, u li għadu f'saħħtu biex jitpaxxa bl-ikel! O mewt, il-ħaqq tiegħek jogħġob lil min hu fil-bżonn u saħħtu nieżla, imdaħħal fiż-żmien u moħħu inkwiet fuq kollox, u lil wieħed li ma joqgħod għal xejn u tilef sabru. Tibżax mill-piena tal-mewt, ftakar fiż-żmien l-imgħoddi u fl-aħħar jiem. Dan hu l-ordni ta' Alla għal kull bniedem. Għala tieqaf lir-rieda tal-Għoli? Jekk tgħix għal għaxra, għal mija, jew għal elf sena, f'Art l-Imwiet dwar il-ħajja m'hemm l-ebda ħsieb. Ix-xorti tal-ħżiena Ulied il-midinbin joħorġu tfal ta' min jistmerrhom, u dawk ukoll imrobbija f'dar il-ħżiena. Wirt ulied il-midinbin jintilef, u nisilhom jitgħabba bl-għajb għal dejjem. Missier ħażin imaqdruh uliedu, għaliex minħabba fih jitkasbru huma. Ħażin għalikom, nies ħżiena, intom li tlaqtu l-Liġi ta' Alla l-Għoli. Meta titwieldu, titwieldu għal saħta, u meta tmutu, saħta jkun sehemkom. Kulma ġie mill-art, lejn l-art jerġa' lura, hekk il-ħżiena mis-saħta għat-telfien. Il-bnedmin jibku t-telfa ta' ġisimhom; u jisfa fix-xejn l-isem ħażin tal-midinbin. Ħu ħsieb ismek, għax dan li jibqagħlek, iktar minn elf teżor kbir tad-deheb. Ħajja tajba jiemha magħduda, imma isem tajjeb jibqa' għal dejjem. Sens ta' mistħija Uliedi, ħarsu t-tagħlim tiegħi fis-sliem. Għerf moħli u teżor midfun, x'jiswew it-tnejn li huma? Aħjar bniedem li jaħbi bluhatu minn bniedem li jaħbi għerfu. Għalhekk oqgħod għal li se ngħidlek; għax mhux kull mistħija ta' min jgħożżha; u mhux kulħadd japprezzaha skont is-sewwa. Istħi miż-żina quddiem ommok u missierek; mill-gideb quddiem prinċep jew xi kap; mill-ksur tal-liġi quddiem l-imħallef; mill-ħtija quddiem il-ġemgħa u l-poplu; mill-qerq quddiem sieħeb jew ħabib; mis-serq quddiem il-ġirien fejn toqgħod. Istħi quddiem il-fedeltà u l-patt ta' Alla. Istħi milli tqiegħed minkbek fuq il-mejda int u tiekol; li tieħu jew tagħti b'wiċċ imqarras; u minn dawk li jsellmulek u ma tweġibhomx. Istħi milli tħares fuq mara tat-triq; milli ddawwar wiċċek minn qrabatek; Milli tisraq lil ħaddieħor mis-sehem jew l-għotja tiegħu; milli titfa' għajnejk fuq mart ħaddieħor; milli jkollok x'taqsam mal-qaddejja tiegħu, - tinxteħitx fuq friexha. Istħi minn ħabib għal xi kliem ta' żebliħ, - titgħajjarx wara li tkun tajt. Istħi milli ttenni u tgħid kliem li tkun smajt, u li tikxef ħwejjeġ moħbija. U tkun tabilħaqq mistħi tassew, u kulħadd ikun iġibek.